KZN-liga: groentjie verras in PremierligaDie groentjie in die KwaZulu-Natalse Premierliga het Saterdag grootliks verras in die derde naweekronde van vanjaar se reeks. Richardsbaai het naelskraap met 21-20 teen Varsity College gewen, maar ʼn duidelike waarskuwing aan veral die onderste spanne in die liga gerig. Die Moorbekerhouer, College Rovers, het met 19-0 oor Amanzimtoti geseëvier; en Crusaders (Northwood) het met 50-14 teen Newcastle gewen – vir laasgenoemde ʼn aansienlike verbetering op sy vorige twee loesings in die reeks. Dit lyk of UKZN Impi in ʼn mate van sy skok-100-nederlaag teen Westville Old Boys (WOB) herstel het. Hy het Jaguars (Sydenham) met 33-22 reggesien. In die ander Premierligawedstryd het die Zoeloeland Rhinos (Empangeni) met 38-34 teen South Coast Warriors (Uvongo) gewen. WOB en Hillcrest United het hul segetog in die Eerste Liga voortgesit. Westville het met 55-0 oor Pietermaritzburg Collegians getriomfeer; en Hillcrest het met 33-9 teen Durban Mets gewen. Harlequins het Ballito Dolphins op die Bluff met 15-12 geklop. Ander uitslae – Premierligareserwe (Wyliebeker) College Rovers 52, Amanzimtoti 14; UKZN Impi 25, Jaguars 22; Varsity College 23, Richardsbaai 3; Crusaders 50, Newcastle 0; Zululand Rhinos 24, South Coast Warriors 7. Eersteligareserwe Hillcrest 41, Durban Mets 10; Westville 50, Pietermaritzburg Collegians 0; Harlequins 36, Ballito Dolphins 12. Derde Liga (Walkerbeker) College Rovers 12, Amabhubeshi 7; Durban Collegians 21, Cleremont 5. Vierde Liga (Foadenbeker) Hillcrest 14, Ogwini 5. Middelland- Derde Liga (Crowebeker) Ladysmith Bulldogs 48, Greytown 7.